กรมอนามัยเตือนผู้ค้า งดใช้ลวด-ลูกแม็กซ์ ในบรรจุภัณฑ์อาหาร เสี่ยงอันตรายต่อผู้บริโภค
นายแพทย์อรรถพล แก้วสัมฤทธิ์ รองอธิบดีกรมอนามัย เปิดเผยว่า จากกรณีที่มีการโพสต์เตือนเด็ก 8 ขวบ กินไก่ย่างกลืนลวดมัดปลายไม้ไก่ย่าง โดยไม่รู้ตัว ส่งผลให้เกิดอาการเจ็บคอ โชคดีที่ผู้ปกครองนำเข้าห้องฉุกเฉินและแพทย์ผู้เชี่ยวชาญใช้เครื่องมือส่องกล้องคีบนำลวดออกมาได้อย่างปลอดภัยนั้น กรมอนามัย ขอเตือนผู้จำหน่ายอาหารห้ามนำลวด หรือลูกแม็กซ์ มาใช้ในการบรรจุอาหาร เพื่อความปลอดภัยของผู้บริโภค โดยเฉพาะลวดมัดปลายไม้ไก่ย่าง เพราะเมื่อโดนความร้อนเป็นเวลานาน อาจมีสารปนเปื้อนได้ ควรใช้วัสดุที่มองเห็นได้ชัดเจน หรือเปลี่ยนเป็นบรรจุภัณฑ์ที่สามารถปิดล็อคได้ทันทีและควรเลือกใช้ภาชนะบรรจุอาหารที่เหมาะสม หรือ Food Grade รวมถึงผู้ประกอบการและผู้สัมผัสอาหาร ต้องผ่านการอบรมตามกฎหมายด้วย เพื่อความปลอดภัยประชาชนควรหลีกเลี่ยง การเลือกซื้ออาหารที่มีลวด หรือลูกแม็กซ์ ในบรรจุภัณฑ์อาหาร เพราะอาจเผลอเคี้ยวหรือกลืนเข้าไปได้ ทั้งนี้ กรณีที่เผลอกลืนลวดหรือลูกแม็กซ์ที่มีขนาดเล็กลงไปแล้ว และไม่ได้ติดอยู่ที่คอหอยและทอนซิล ลวดหรือลูกแม็กซ์ลงไปสู่กระเพาะอาหาร ปะปนไปกับอาหารที่ย่อยไม่หมด เมื่อเคลื่อนเข้าสู่ลำไส้ใหญ่จะปนอยู่ในอุจจาระโอกาสที่จะเกิดอันตรายถือว่ามีน้อย แต่หากเป็นลวดหรือลูกแม็กซ์ขนาดใหญ่ ที่มีลักษณะส่วนแหลมที่ยื่นออกมา อาจมีโอกาสไปติดที่หูรูดส่วนบนของหลอดอาหาร หรือที่หูรูดส่วนล่างของหลอดอาหาร ส่งผลให้เกิดการบาดเจ็บของเยื่อบุ และเกิดอันตรายได้ หากมีอาการเจ็บเวลากลืนอาหาร กลืนอาหารลำบากและเจ็บกลางอก ให้รีบไปพบแพทย์ทันที